钦定古今图书集成/方舆汇编/职方典/第1155卷 > 《岘山亭记》前人
## 钦定古今图书集成/方舆汇编/职方典/第1155卷 > 《岘山亭记》前人

“岘山临汉上，望之隐然”，盖诸山之小者，而其名特著于荆州者，岂非以其人哉？其人谓谁？羊祜叔子、杜预
元凯是已。晋与吴以兵争，常倚荆州以为重，二子相
继于此，遂以平吴而成晋业，其功烈已盖于当世矣。
至于流风馀韵，蔼然被于江汉之间者，至今人犹思
之，而于思叔子也尤深。盖元凯以其功，而叔子以其
仁。二子所为虽不同，然皆足以垂于不朽。余颇疑其
乃自汲汲于后世之名，何哉？《传》言叔子尝登兹山，慨
然语其属，以谓此山常在，而前世士皆已湮灭无闻，
因自顾而悲伤，然独不知兹山待己而名著也。元凯
铭功于二石，一置兹山之上，一投汉水之渊，是知陵
谷有变，而不知石有时而磨灭也。岂“皆自喜其名之
甚，而过为无穷之虑欤？将自待者厚而所思者远欤？”
山故有亭，世传以为叔子之所止也。故其废而复兴
者，由后世慕其名而思其人者多也。熙宁元年，余友
人史君中辉以光禄卿来守襄阳。明年，因亭之旧，广
而新之，周以回廊之壮，又大其后轩，使与亭相称。君
擅名当世，所至有声，襄人安其政而乐从其游也。因
以君之官名其后轩为“光禄堂”，又欲纪其事于石，以
与《叔子元凯》之名并传于久远。君皆不能止也，乃以
记属于余。余谓君知慕叔子之风而袭其遗迹，则其
为人与志之所存者可知矣。襄人爱君而安乐之如
此，则君之为政于襄者又可知矣。此襄人之所欲书
也。若其左右山川之胜势，与夫草木云烟之杳霭，出
没于空旷有无之间，而可以备诗人之登高、写骚人
之极目者，宜其览者自得之。至于亭屡废兴，或自有
纪，或不必究其详者，皆不复道。